pythainlp/thaigov-v2-corpus-22032023 huggingface dataset:
วันพุธที่ 7 เมษายน 2564
รมว.แรงงาน เผยครม.เห็นชอบขยายเวลาตรวจโควิด-19 และตรวจอัตลักษณ์เพิ่ม 2 เดือน
ครม. มีมติเห็นชอบตามที่กระทรวงแรงงานเสนอขยายเวลาดำเนินการตรวจหาโรคโควิด-19 และจัดเก็บอัตลักษณ์บุคคล (Biometrics) ถึงวันที่ 16 มิ.ย. 64
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากการประเมินสถานการณ์แรงงานต่างด้าวของที่ประชุมคบต. พบบางส่วนอาจไม่สามารถดำเนินการตรวจหาโรคโควิด-19 และจัดเก็บอัตลักษณ์บุคคล (Biometrics) ได้ทันกำหนดภายในวันที่ 16 เม.ย. 64 ดังนั้น เพื่อให้คนต่างด้าวสามารถอยู่ในราชอาณาจักรและทำงานได้อย่างถูกต้องตามกฎหมาย นายจ้าง/สถานประกอบการมีแรงงานในการขับเคลื่อนกิจการได้ต่อไป โดยคนต่างด้าวดังกล่าวก็อยู่ในการกำกับดูแลของหน่วยงานภาครัฐ สามารถบริหารจัดการความเสี่ยงของการแพร่ระบาดโควิด - 19 รวมถึงบริหารจัดการคนต่างด้าวที่ลักลอบอยู่ในราชอาณาจักรอย่างมีประสิทธิภาพ ครม.จึงมีมติเห็นชอบให้แรงงานต่างด้าวตามมติคณะรัฐมนตรีเมื่อวันที่ 29 ธันวาคม 2563 ประกอบกับมติคณะรัฐมนตรีเมื่อวันที่ 26 มกราคม 2564 ขยายระยะเวลาดำเนินการตรวจโควิด - 19 และจัดเก็บอัตลักษณ์บุคคล (Biometrics) จากเดิมภายในวันที่ 16 เม.ย. 64 เป็นวันที่ 16 มิ.ย. 64 และในส่วนขั้นตอนอื่นให้ดำเนินการตามแนวทางที่กำหนดเดิม
ด้านนายไพโรจน์ โชติกเสถียร รองปลัดกระทรวงแรงงาน รักษาราชการแทนอธิบดีกรมการจัดหางาน กล่าวว่า จากข้อมูลของกระทรวงสาธารณสุข และสำนักงานตรวจคนเข้าเมือง ณ วันที่ 5 เม.ย. 64 พบว่ามีคนต่างด้าวที่ผ่านการตรวจโควิด - 19 และขึ้นทะเบียนประกันสุขภาพแล้วประมาณ 170,000 คน และมีคนต่างด้าวที่ผ่านการจัดเก็บอัตลักษณ์บุคคล (Biometrics) แล้วประมาณ 422,000 คน จากคนต่างด้าวลงทะเบียนทั้งสิ้น จำนวน 654,864คน ซึ่งประเมินสถานการณ์แล้วว่าไม่สามารถดำเนินการทันตามระยะเวลาที่กำหนด อย่างไรก็ตาม ต่อจากนี้ขอให้นายจ้าง/สถานประกอบการพาคนต่างด้าว นัดหมายเข้ารับการตรวจคัดกรองโควิด – 19 และซื้อประกันสุขภาพกับสถานพยาบาลของรัฐ พร้อมทั้งดำเนินการจัดเก็บอัตลักษณ์บุคคล (Biometrics) กับสำนักงานตรวจคนเข้าเมือง ให้เสร็จสิ้นตามกำหนด เนื่องจากจะไม่มีการผ่อนผันเพื่อขยายเวลาดำเนินการอีกต่อไป ทั้งนี้เมื่อสิ้นสุดระยะเวลาดำเนินการ กรมการจัดหางานจะตรวจสอบ และดำเนินคดีอย่างจริงจัง
“สำหรับผู้ต้องการสอบถามขั้นตอนขอรับใบอนุญาตทำงานของคนต่างด้าว ติดต่อได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือที่ไลน์ @Service_Workpermit หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนำวิธีการดำเนินการ” นายไพโรจน์ฯ กล่าว
วันพุธที่ 7 เมษายน 2564
เคาะ! ร่างแผนพัฒนารัฐบาลดิจิทัล ยกระดับการบริการประชาชน
...
งานราชการยุคใหม่กำลังมา...ล่าสุด ครม. ได้เคาะ (ร่าง) แผนพัฒนารัฐบาลดิจิทัลของประเทศไทย พ.ศ. 2563 - 2565 เพื่อลดความเหลื่อมล้ำในการเข้าถึงบริการและสวัสดิการของประชาชน เพิ่มขีดความสามารถในการแข่งขันของผู้ประกอบการ SMEs ให้การทำงานของภาครัฐมีความโปร่งใส ตรวจสอบได้ และประชาชนมีส่วนร่วมในการพัฒนาและกำหนดนโยบายประเทศ
.
แผนพัฒนารัฐบาลดิจิทัลฯ ฉบับนี้ ประกอบด้วย 4 ยุทธศาสตร์สำคัญ ได้แก่
1) ยกระดับคุณภาพการให้บริการแก่ประชาชนด้วยเทคโนโลยีดิจิทัล
2) อำนวยความสะดวกภาคธุรกิจไทยด้วยเทคโนโลยีดิจิทัล
3) ผลักดันให้เกิดธรรมาภิบาลข้อมูลภาครัฐในทุกกระบวนการทำงานของภาครัฐ
4) พัฒนากลไกการมีส่วนร่วมของทุกภาคส่วนร่วมขับเคลื่อนรัฐบาลดิจิทัล
.
ที่ผ่านมา แม้บ้านเราจะยังไม่มีแผนพัฒนารัฐบาลดิจิทัลฯ อย่างจริงจัง แต่รัฐบาลก็ได้นำเทคโนยีดิจิทัลมายกระดับระบบงานราชการ ทั้งการลดจำนวนเอกสารเมื่อติดต่อราชการ ปรับรูปแบบการให้บริการเป็น e-Service รวมทั้งพัฒนาแพลตฟอร์ม e-Government ซึ่งเป็นส่วนหนึ่งของการขับเคลื่อนสู่การเป็นรัฐบาลดิจิทัลอย่างเต็มรูปแบบในอนาคต
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 7 เมษายน 2564
นายกรัฐมนตรีเร่งฉีดวัคซีนป้องกันโควิด-19 ให้ครอบคลุมมากยิ่งขึ้น มอบกทม. มท. เตรียมพร้อมจัดตั้งโรงพยาบาลสนามในพื้นที่กรุงเทพมหานคร
นายกรัฐมนตรีเร่งฉีดวัคซีนป้องกันโควิด-19 ให้ครอบคลุมมากยิ่งขึ้น มอบกทม. มท. เตรียมพร้อมจัดตั้งโรงพยาบาลสนามในพื้นที่กรุงเทพมหานคร
วันนี้ (7 เมษายน 2564) เวลา 13.00 น. ณ โถงตึกบัญชาการ 1 ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยถึงการประชุมคณะรัฐมนตรีวันนี้ เป็นการประชุมผ่านระบบ Video Conference เพื่อความสะดวกแก่คณะรัฐมนตรีบางท่านที่อยู่ระหว่างการกักตัวสังเกตอาการ โดยรัฐบาลเร่งหามาตรการที่เหมาะสมต่อสถานการณ์การแพร่ระบาดของเชื้อไวรัสโควิด-19
นายกรัฐมนตรีเผยถึงการทำงานของรัฐบาลในปัจจุบันว่า ได้ให้ความสำคัญทั้งการควบคุมโรค บริหารเศรษฐกิจและความรู้สึกของประชาชนไปพร้อม ๆ กัน ขณะเดียวกันนี้บุคลากรทางการแพทย์กำลังพิจารณาเพิ่มเติมในมาตรการต่าง ๆ เพื่อควบคุมไวรัสโควิด-19 ในทุกสายพันธุ์ และจะเร่งเดินหน้าฉีดวัคซีนโควิด-19 ให้มากยิ่งขึ้นและสอดคล้องกับจำนวนวัคซีนที่ทยอยมาถึงประเทศไทย อย่างไรก็ตาม เนื่องจากสถานการณ์การแพร่ระบาดทั่วโลก มีความรุนแรงมากขึ้น รวมถึงในประเทศผู้ผลิตวัคซีนเอง อาจส่งผลกระทบต่อการจัดหาวัคซีน ซึ่งรัฐบาลได้เตรียมความพร้อมในการแก้ไขปัญหาพร้อมเจรจาทำข้อตกลงกับต่างประเทศ เพื่อเดินหน้าการลงทุนเมื่อสถานการณ์การแพร่ระบาดของโควิด-19 คลี่คลายลง
นายกรัฐมนตรีขอให้ทุกคน ให้กำลังใจซึ่งกันและกัน และร่วมมือในการปฏิบัติตามมาตรการของภาครัฐ สวมใส่หน้ากากอนามัย เว้นระยะห่าง หลีกเลี่ยงการเข้าไปยังสถานที่ที่มีความเสี่ยง โดยเฉพาะสถานบันเทิง ที่ หากมีการตรวจสอบพบว่าไม่มีมาตรการป้องกันควบคุมโรคที่ได้มาตรฐานจะให้ปิดบริการโดยทันที ทั้งนี้ ยืนยันว่ากระทรวงสาธารณสุขมีมาตรการป้องกัน และความสามารถดูแลรักษาผู้ป่วยติดเชื้อโควิด-19 ได้ รวมทั้งได้สั่งการให้กรุงเทพมหานครและกระทรวงมหาดไทยเตรียมความพร้อมโรงพยาบาลสนามในสถานที่ที่มีการแพร่ระบาดเป็นจำนวนมาก หากไม่เพียงพอก็มอบหมายให้กระทรวงกลาโหมจัดหาพื้นที่เพิ่มเติม สำหรับส่วนภูมิภาค ได้ มอบหมายให้ผู้ว่าราชการจังหวัด และสำนักงานสาธารณสุขจังหวัด พิจารณาจัดหามาตรการเพิ่มเติมเนื่องจากในแต่ละพื้นที่มีสถานการณ์การแพร่ระบาดที่แตกต่างกัน เพื่อไม่ให้มีผลกระทบต่อประชาชนและเศรษฐกิจในพื้นที่ด้วย
..................
กลุ่มประชาสัมพันธ์และเผยแพร่ สำนักโฆษก
วันพุธที่ 7 เมษายน 2564
​กระทรวงเกษตรฯ ใช้กลไก 3 ระดับ (ภูมิภาค-จังหวัด-เขต) ขับเคลื่อนโครงการการพัฒนาเกษตรกรรมยั่งยืนในเมือง
​กระทรวงเกษตรฯ ใช้กลไก 3 ระดับ (ภูมิภาค-จังหวัด-เขต) ขับเคลื่อนโครงการการพัฒนาเกษตรกรรมยั่งยืนในเมือง
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการบริหารโครงการการพัฒนาเกษตรกรรมยั่งยืนในเมือง ครั้งที่ 1/2564 ณ ห้องประชุมกระทรวงเกษตรและสหกรณ์ (ห้อง 123) ว่า ที่ประชุมเห็นชอบแนวทางการขับเคลื่อนโครงการการพัฒนาเกษตรกรรมยั่งยืนในเมือง (Sustainable Urban Agriculture Development Project : SUAD Project) รวมทั้งเห็นให้แต่งตั้งคณะอนุกรรมการขับเคลื่อนโครงการการพัฒนาเกษตรกรรมยั่งยืนในเมือง ระดับภูมิภาคและระดับจังหวัด และมอบหมายให้ฝ่ายเลขานุการดำเนินการจัดทำคำสั่งแต่งตั้งคณะอนุกรรมการดังกล่าว ต่อไป อีกทั้ง ที่ประชุมได้รับทราบคำสั่งกระทรวงเกษตรและสหกรณ์ ที่ 250/2564 ลงวันที่ 15 มีนาคม 2564 แต่งตั้งคณะกรรมการบริหารโครงการการพัฒนาเกษตรกรรมยั่งยืนในเมือง โดยมี ที่ปรึกษารัฐมนตรีว่าการกระทรวงเกษตรและสหกรณ์ อีกด้วย
สำหรับแนวทางการขับเคลื่อนโครงการพัฒนาเกษตรกรรมยั่งยืนในเมือง ดังนี้ 1. บริหารโครงการโดยคณะกรรมการโครงการและผู้อำนวยการโครงการภายใต้การสนับสนุนของคณะกรรมการเกษตรกรรมยั่งยืนคณะกรรมการขับเคลื่อนนโยบายเทคโนโลยีเกษตร 4.0 และคณะกรรมการบริหาร AIC ร่วมกับทุกภาคีและทุกโครงการที่มีวัตถุประสงค์สอดคล้องกัน 2. แต่งตั้งคณะอนุกรรมการขับเคลื่อน เพื่อเป็นกลไกขับเคลื่อนงาน 3 ระดับ (ระดับภูมิภาค ระดับจังหวัด และระดับพื้นที่เขต/เมือง) 3. สร้างความร่วมมือ (MOU) กับหน่วยงาน องค์กรและเครือข่ายที่เกี่ยวข้อง เช่น การเคหะฯ กรมธนรักษ์ การทางพิเศษ การรถไฟฯ สมาคมธุรกิจบ้านจัดสรร สมาคมอาคารชุดไทย เป็นต้น 4. แชร์ แบ่งปัน ระดมทรัพยากร เพื่อดำเนินการสร้างพื้นที่สีเขียว สร้างพื้นที่เกษตรกรรมยั่งยืน และเพิ่มพื้นที่ท่องเที่ยวตลาดสีเขียวชุมชนเมือง 5. รวบรวมข้อมูล กำหนดพื้นที่ ออกแบบแผนผัง เพื่อดำเนินการ 6. รณรงค์ สื่อสาร เผยแพร่ประชาสัมพันธ์ และ 7. สรุปประเมิน และขยายผล
ทั้งนี้ โครงการพัฒนาเกษตรกรรมยั่งยืนในเมือง (Sustainable Urban Agriculture Development Project : SUAD Project ) เป็นโครงการภายใต้รูปแบบเกษตรในเมือง (Urban Farming) เพื่อสร้างรายได้ อาชีพ และอาหารปลอดภัยให้กับคนในเมือง และสวนวนเกษตร (Forest Garden) โดยใช้แนวทางเกษตรกรรมยั่งยืนเพื่อรักษาความหลากหลายทางธรรมชาติ ระบบนิเวศน์เกษตร และเป็นแหล่งถ่ายทอดความรู้เชิงประจักษ์ในเมือง รวมทั้งเป็นเครื่องยนต์ตัวใหม่ของการพัฒนาเศรษฐกิจในเมือง เชื่อมโยงเศรษฐกิจชนบท สร้างความสมดุลใหม่ให้กับประเทศระหว่าง Urbanisation กับ Ruralization ด้วยการดำเนินการทำเกษตรกรรมยั่งยืน เพิ่มพื้นที่สีเขียวให้มากขึ้น ปลูกต้นไม้เพื่อดูดซับมลพิษโดยพืชพรรณท้องถิ่น มีสถานที่พักผ่อนหย่อนใจที่เป็นไม้ดอกไม้ประดับ พืชอาหาร ผักสวนครัวสร้างรายได้ และเพิ่มทางเดินเท้าสีเขียว ซึ่งจะเป็น “การสร้างความมั่นคงด้านอาหารและเพิ่มพื้นที่สีเขียวในเมือง” โดยมีเป้าหมายเพื่อเพิ่มพื้นที่สีเขียวในเมืองอย่างยั่งยืน มีสวนสาธารณะด้วยการปลูกไม้ยืนต้น ไม้ดอก ไม้ประดับ เพื่อดูดซับมลพิษ คาร์บอนไดออกไซด์ และกรองมลพิษ ผลิตก๊าซออกซิเจน สร้างความสมดุลการใช้พื้นที่ให้เกิดความเหมาะสม ลดภาวะโลกร้อน รวมทั้งเพิ่มสัดส่วนพื้นที่สีเขียวในเมืองต่อจำนวนประชากร ตลอดจนพัฒนาที่ดินว่างเปล่าในเมือง ด้วยการทำเกษตรกรรมยั่งยืน เพื่อการผลิตอาหารที่มั่นคงและปลอดภัย รวมทั้งพัฒนาตลาดสีเขียว เพื่อสร้างรายได้ ด้วยการมีส่วนร่วมของชุมชน ท้องถิ่น หน่วยงานและองค์กรภาคเอกชนต่างๆ.
วันพุธที่ 7 เมษายน 2564
วธ.ห่วงโควิด-19 แพร่ระบาดขยายวงกว้างในวงการกองถ่ายทำภาพยนตร์ ละคร โฆษณาและวีดิทัศน์ ขอความร่วมมือปฏิบัติตามมาตรการของภาครัฐอย่างสม่ำเสมอและเคร่งครัด
วธ.ห่วงโควิด-19 แพร่ระบาดขยายวงกว้างในวงการกองถ่ายทำภาพยนตร์ ละคร โฆษณาและวีดิทัศน์ ขอความร่วมมือปฏิบัติตามมาตรการของภาครัฐอย่างสม่ำเสมอและเคร่งครัด
วธ.ห่วงโควิด-19 แพร่ระบาดขยายวงกว้างในวงการกองถ่ายทำภาพยนตร์ ละคร โฆษณาและ วีดิทัศน์ ขอความร่วมมือปฏิบัติตามมาตรการของภาครัฐอย่างสม่ำเสมอและเคร่งครัด หากจำเป็นอาจเชิญทุกฝ่ายมาหารือวางมาตรการป้องกันเข้มข้นขึ้น
นายอิทธิพล คุณปลื้ม รัฐมนตรีว่าการกระทรวงวัฒนธรรม(รมว.วธ.) เปิดเผยว่า ตามที่มีข่าวว่ามีบุคลากรในวงการภาพยนตร์และโทรทัศน์ในประเทศไทยติดเชื้อไวรัสโคโรนา 2019 (โควิด-19)อย่างต่อเนื่องในการระบาดของโควิด-19 ระลอกใหม่ในช่วงที่ผ่านมานั้น กระทรวงวัฒนธรรม(วธ.)ในฐานะผู้รับผิดชอบงานภาพยนตร์และวีดิทัศน์ของประเทศไทยและเป็นหน่วยงานร่วมกำหนดเกณฑ์ปฏิบัติและการประเมินความพร้อมของการถ่ายทำละครโทรทัศน์ ภาพยนตร์ โฆษณาและวีดิทัศน์ในประเทศไทย รู้สึกมีความกังวลในเรื่องนี้และเกรงการแพร่ระบาดของโควิด-19 จะขยายสู่วงกว้างในวงการกองถ่ายทำภาพยนตร์ ละคร โฆษณาและวิดีทัศน์ จะก่อให้เกิดการหยุดชะงักของการดำเนินกิจกรรมด้านภาพยนตร์ ละคร โฆษณาและวีดิทัศน์ นอกจากนี้ ยังส่งผลต่อภาพลักษณ์ของประเทศไทยในเรื่องคุณภาพและมาตรฐานการทำงานกับกองถ่ายทำภาพยนตร์ต่างประเทศ ทำให้กองถ่ายทำภาพยนตร์ต่างประเทศไม่จ้างงานทีมงานคนไทย ส่งผลให้ผู้ผลิตและผู้ประกอบการด้านการภาพยนตร์ ละคร โฆษณาและวีดิทัศน์ นักแสดงและทีมงานทุกฝ่ายที่เกี่ยวข้องได้รับเดือดร้อนทางเศรษฐกิจขึ้นมาอีกครั้ง เนื่องจากงานหยุดชะงักและขาดรายได้
รัฐมนตรีว่าการกระทรวงวัฒนธรรม กล่าวอีกว่า วธ.ขอความร่วมมือผู้บริหาร ผู้จัดละคร ทีมงานกองถ่ายทำละครโทรทัศน์ ภาพยนตร์ โฆษณาและวีดิทัศน์และผู้จัดงานกิจกรรมบันเทิงต่างๆ ขอให้ปฏิบัติตามมาตรการป้องกันโรคโควิด-19 ตามที่รัฐบาลประกาศกำหนดเพื่อป้องกันการแพร่ระบาดของโรคโควิด-19 สำหรับกิจการการถ่ายทำรายการโทรทัศน์ ภาพยนตร์ โฆษณาและวีดิทัศน์อย่างเคร่งครัดและสม่ำเสมอ ซึ่งภายในกองถ่ายทำภาพยนตร์ ละคร โฆษณาและวิดีทัศน์ต้องมีการตรวจวัดอุณหภูมิร่างกาย ลงทะเบียนแอปพลิเคชันไทยชนะทุกครั้ง และทีมงานแต่ละฝ่ายไม่ว่าจะเป็นนักแสดง ฝ่ายเสื้อผ้า ช่างแต่งหน้า-ทำผม ช่างภาพ ช่างเทคนิคหรือฝ่ายสวัสดิการกองถ่ายจะต้องใส่หน้ากากอนามัย มีแอลกอฮอล์ล้างมือไว้บริการตลอดเวลา และมีการพ่นน้ำยาฆ่าเชื้อทำความสะอาดอุปกรณ์ในการทำงานอย่างสม่ำเสมอ อีกทั้งนักแสดงและทีมงานขอให้ดูแลตนเองและดูแลทุกฝ่ายที่เกี่ยวข้องกับการทำงาน โดยไม่พาตนเองไปอยู่ในพื้นที่เสี่ยงต่อการแพร่ระบาดของโควิด-19 และจัดทำไทม์ไลน์ในแต่ละวัน หากเข้าไปในพื้นที่เสี่ยงขอให้กักตัวเป็นเวลา 14 วันและคอยสังเกตอาการ หากป่วยขอให้รีบพบแพทย์ทันที ทั้งนี้ หากมีความจำเป็นวธ.อาจจะเชิญผู้ผลิต ผู้ประกอบการละครโทรทัศน์ ภาพยนตร์และวีดิทัศน์มาประชุมหารือเพื่อชี้แจงมาตรการป้องกันการแพร่ระบาดของโรคโควิด-19 และทบทวนแนวทางการดำเนินงานป้องกันให้มีประสิทธิภาพมากขึ้น
วันพุธที่ 7 เมษายน 2564
วันจักรี ตรงกับวันที่ ๖ เมษายน ของทุกปี
เป็นวันที่ระลึกถึงพระบาทสมเด็จพระพุทธยอดฟ้าจุฬาโลกมหาราช (รัชกาลที่ ๑) ทรงเสด็จปราบดาภิเษกขึ้นเป็นพระมหากษัตริย์แห่งราชวงศ์จักรี และเป็นวันครบรอบการก่อตั้งราชวงศ์จักรี
วันพุธที่ 7 เมษายน 2564
ศบค.มท. สั่งการผู้ว่าฯ ทั่วประเทศ ดำเนินการตามข้อกำหนดฯ โดยเคร่งครัด
ศบค.มท. สั่งการผู้ว่าฯ ทั่วประเทศ ดำเนินการตามข้อกำหนดฯ โดยเคร่งครัด พร้อมเน้นย้ำปฏิบัติมาตรการ D-M-H-T-T และสร้างการรับรู้แพลตฟอร์ม Thai Stop COVID Plus แก่ผู้ประกอบการ
วันนี้ (7 เม.ย. 64) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า ที่ประชุมศูนย์ปฏิบัติการ ศูนย์บริหารสถานการณ์โควิด 19 (ศปก.ศบค.) เมื่อวันที่ 31 มี.ค. 64 ซึ่งมีเลขาธิการสภาความมั่นคงแห่งชาติเป็นประธาน มีประเด็นข้อสั่งการ/ข้อเสนอแนะที่เกี่ยวข้องกับกระทรวงมหาดไทย และในการประชุมเมื่อวันที่ 5 เม.ย.64 ได้มีการพิจารณากรณีพบผู้ติดเชื้อโควิด-19 ในสถานบริการในพื้นที่กรุงเทพมหานครและได้มีข้อสั่งการให้กระทรวงมหาดไทยเน้นย้ำจังหวัดให้ปฏิบัติตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 18) ข้อ 11 การดำเนินการตามมาตรการป้องกันโรคและการจัดระเบียบและปฏิบัติตามมาตรการ D-M-H-T-T
นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร จึงได้สั่งการไปยังผู้ว่าราชการจังหวัดทุกจังหวัดถือปฏิบัติตามข้อกำหนดฯ ดังกล่าว โดยให้มีการตรวจสอบการใช้อาคารสถานที่และการดำเนินการของเจ้าของหรือผู้จัดการสถานที่ ให้เป็นไปตามแนวทางมาตรการควบคุมแบบบูรณาการ มาตรการป้องกันโรค รวมทั้งการจัดระเบียบและระบบต่าง ๆ ที่ทางราชการกำหนด และปฏิบัติตามมาตรการ D-M-H-T-T โดยเคร่งครัด
นอกจากนี้ยังได้สั่งการไปยังผู้ว่าราชการจังหวัดชายแดนด้านเมียนมา 10 จังหวัด คือ เชียงราย เชียงใหม่ แม่ฮ่องสอน ตาก กาญจนบุรี ราชบุรี เพชรบุรี ประจวบคีรีขันธ์ ชุมพร และระนอง กำชับคณะกรรมการโรคติดต่อจังหวัดพิจารณาแจกจ่ายวัคซีนไปยังกลุ่มที่มีความเสี่ยงในการสัมผัสคนจำนวนมากในบริเวณชายแดนและด่านชายแดนเป็นลำดับแรก และได้สั่งการผู้ว่าราชการจังหวัดทุกจังหวัด เร่งตรวจสอบสถานประกอบการ โดยเฉพาะในสถานที่ที่มีความเสี่ยงสูง พร้อมประชาสัมพันธ์แพลตฟอร์ม Thai Stop COVID Plus ให้สถานประกอบการ กิจการ กิจกรรม มีมาตรการป้องกันให้ครบถ้วนตามเกณฑ์การประเมิน Thai Stop COVID Plus รวมทั้งรณรงค์ให้มีการล้างทำความสะอาดสถานที่ชุมชน ที่สาธารณะ เช่น ตลาด ส้วมสาธารณะ โดยการประเมินตนเองด้วยแพลตฟอร์ม Thai Stop COVID Plus (TSC+) ของกรมอนามัย กระทรวงสาธารณสุข
วันพุธที่ 7 เมษายน 2564
ดีอีเอส รณรงค์คัดแยกขยะให้ถูกต้องปลอดภัย กระตุ้นองค์กรปรับเปลี่ยนพฤติกรรม จัดกิจกรรม “คนดี (DE) เปลี่ยนขยะเป็นบุญ” ลดภัยสิ่งแวดล้อมต่อสังคม
ดีอีเอส รณรงค์คัดแยกขยะให้ถูกต้องปลอดภัย กระตุ้นองค์กรปรับเปลี่ยนพฤติกรรม จัดกิจกรรม “คนดี (DE) เปลี่ยนขยะเป็นบุญ” ลดภัยสิ่งแวดล้อมต่อสังคม
เมื่อวันที่ 7 เมษายน 2564 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม เป็นประธานในพิธีเปิดโครงการเสริมสร้างความรู้ในเรื่องการลดและคัดแยกขยะมูลฝอย ของสำนักงานปลัดกระทรวงดิจิทัลเพื่อเศรษฐกิจสังคม และมอบรางวัลประกาศเกียรติคุณแก่หน่วยงานผู้มีส่วนร่วมในการทำกิจกรรม “คนดี (DE) เปลี่ยนขยะเป็นบุญ” ประจำปีงบประมาณ พ.ศ. 2564 ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม โดยที่ผ่านมา กระทรวงดิจิทัลฯ จัดกิจกรรมรูปแบบรณรงค์อย่างต่อเนื่อง เพื่อให้ข้าราชการและเจ้าหน้าที่ มีความรู้ ความเข้าเกี่ยวกับวิธีกรคัดแยกขยะอย่างถูกต้อง อาทิ กิจกรรมการส่งเสริมให้เกิดความรู้เกี่ยวกับการคัดแยกขยะอย่างถูกต้อง กิจกรรม “คนดี (DE) เปลี่ยนขยะเป็นบุญ” และกิจกรรมรณรงค์สร้างจิตสำนึกร่วมกัน ซึ่งเชื่อว่ากิจกรรมทั้งหมดจะช่วยส่งเสริมบุคลากรของกระทรวงฯ มีความรู้ความเข้าใจวิธีการคัดแยกขยะอย่างถูกต้องและปลอดภัยตามหลักสากล และทุกคนเกิดความตระหนักถึงประโยชน์ของขยะรีไซเคิล เกิดการปรับเปลี่ยนพฤติกรรมในการคัดแยกขยะเพื่อลดภัยสิ่งแวดล้อมต่อสังคม
*********************
วันพุธที่ 7 เมษายน 2564
นายกรัฐมนตรีเปิดการทดลองใช้มอเตอร์เวย์ M6 สายบางปะอิน-สระบุรี-นครราชสีมา  ประชาชนใช้บริการโดยไม่เสียค่าใช้ชั่วคราว ตั้งแต่  9 - 19 เม.ย.นี้
พลเอก ประยุทธ์ จันทร์โอชา นายกรัฐมนตรีเปิดการทดลองใช้มอเตอร์เวย์ M6 สายบางปะอิน-สระบุรี-นครราชสีมา  ประชาชนใช้บริการโดยไม่เสียค่าใช้ชั่วคราว ตั้งแต่  9 - 19 เม.ย.นี้
วันนี้ (7 เม.ย.) เวลา 15.45 น.  พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดใช้งานทางหลวงพิเศษระหว่างเมือง สายบางปะอิน – สระบุรี – นครราชสีมา ช่วง อำเภอปากช่อง - อำเภอสีคิ้ว เพื่อรองรับการเดินทางสงกรานต์ 2564 ณ บริเวณจุดตัดกับถนนมิตรภาพ กิโลเมตรที่ 65 บ้านหนองไผ่ ตำบลหนองสาหร่าย อำเภอปากช่อง จังหวัดนครราชสีมา พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายประทีป กีรติเรขา รองเลขาธิการนายกรัฐมนตรีฝ่ายการเมือง นายอนุชา บูรพชัยศรี โฆษกประจำสำนักนายกรัฐมนตรี นายวิเชียร จันทรโณทัย ผู้ว่าราชการจังหวัดนครราชสีมา นายอภิสิทธิ์ พรหมเสน รองอธิบดีกรมทางหลวง
โฆษกประจำสำนักนายกรัฐมนตรีเผยว่า นายกรัฐมนตรีแสดงความยินดีที่การก่อสร้างทางหลวงพิเศษระหว่างเมืองหมายเลข 6 สาย บางปะอิน – สระบุรี – นครราชสีมา ช่วงอำเภอปากช่อง – อำเภอสีคิ้ว ระยะทาง 36 กิโลเมตร มีความคืบหน้าใกล้แล้วเสร็จสมบูรณ์ หลังจากที่ได้มาร่วมเปิดโครงการก่อสร้างเส้นทางนี้เมื่อวันที่ 3 สิงหาคม 2559 วันนี้ โครงการ ฯ มีความสำเร็จในอีกขั้นหนึ่งและพร้อมที่จะเปิดให้ประชาชนใช้งานเป็นการชั่วคราว ในช่วงเทศกาลสงกรานต์ ระหว่างวันที่ 9 - 19 เมษายนนี้ เพื่อช่วยบรรเทาปัญหาการจราจรในช่วงเทศกาลสงกรานต์ ให้ประชาชนได้ใช้เส้นทางนี้ในการสัญจรกลับภูมิลำเนาหรือเดินทางไปท่องเที่ยวอย่างสะดวก รวดเร็ว และปลอดภัย ช่วยเชื่อมโยงการเดินทางและคมนาคมขนส่งสินค้าระหว่างเมือง ระหว่างพื้นที่กรุงเทพมหานครและปริมณฑลกับพื้นที่ด้านตะวันออกเฉียงเหนือของประเทศ
ทั้งนี้ รัฐบาลให้ความสำคัญกับการพัฒนาโครงสร้างพื้นฐานของประเทศ การพัฒนาโครงข่ายถนนเชื่อมโยงเมืองหลักในภูมิภาคและเส้นทางเศรษฐกิจระหว่างประเทศ รองรับความต้องการการเดินทางและการขนส่งสินค้า ให้สะดวก รวดเร็วและปลอดภัย ตลอดจนส่งเสริมให้ประเทศไทยเป็นศูนย์กลางการคมนาคมขนส่งในภูมิภาค ตามยุทธศาสตร์การพัฒนาระบบคมนาคมขนส่งของไทย ภายใต้กรอบยุทธศาสตร์ชาติ ระยะ 20 ปี เพิ่มประสิทธิภาพการขนส่งและโลจิสติกส์ของภาคธุรกิจและอุตสาหกรรม การคมนาคมขนส่ง เป็นการขยายโอกาสการค้าและการลงทุน สร้างงาน สร้างอาชีพ กระจายรายได้สู่ท้องถิ่นให้กับประชาชนในพื้นที่ภาคตะวันออกเฉียงเหนือและพื้นที่ใกล้เคียงทั้งยังช่วยเชื่อมโยงให้เกิดการขยายตัวทางเศรษฐกิจไปยังภูมิภาคอื่น ๆ ทั้งนี้ การพัฒนาเศรษฐกิจแนวใหม่ คือ ลดเวลา ลดระยะทาง และลดค่าใช้จ่ายในการขนส่ง การจราจรทั้งหมดต้องสอดคล้องกับการรักษาสิ่งแวดล้อมทรัพยากรที่มีคุณค่า
นายกรัฐมนตรียังห่วงใยถึงปัญหาการจัดการกรรมสิทธิ์ที่ดินหรือการเวนคืนพื้นที่เพื่อใช้ก่อสร้าง กำชับให้หน่วยงานที่เกี่ยวข้องต้องลงไปดูแลที่ดินของประชาชนที่ถูกเวนคืนให้มีความเป็นธรรม พร้อมสั่งการให้กระทรวงมหาดไทยแก้ไขปัญหาครัวเรือนกลุ่มเปราะบางที่มีรายได้น้อย ซึ่งเป็นกลุ่มเป้าหมายให้เข้าถึงสิทธิและสวัสดิการ รวมทั้งพัฒนาคุณภาพชีวิตและให้ครอบครัวมั่นคงมีความสุข สามารถพึ่งพาตนเองได้อย่างยั่งยืน เพื่อลดความเหลื่อมล้ำ โดยย้ำว่า “รัฐบาลไม่ทิ้งใครไว้ข้างหลัง”
จากนั้น นายกรัฐมนตรีได้ทำพิธีเปิดใช้งานทางหลวงพิเศษระหว่างเมืองฯ โดยเดินทางโดยรถยนต์ไปบนทางหลวงพิเศษระหว่างเมืองฯ เพื่อตรวจเยี่ยมความพร้อมของเส้นทาง ก่อนเดินทางกลับกรุงเทพมหานคร
........................................
วันพุธที่ 7 เมษายน 2564
ปลัดกอบชัยฯ มอบนโยบายให้แก่ข้าราชการที่ได้รับทุนฝึกอบรมเพื่อเพิ่มทักษะในด้าน Digital Technology & Innovation ประจำปี 2563 ของสำนักงาน ก.พ.
นายกอบชัย สังสิทธิสวัสดิ์ ปลัดกระทรวงอุตสาหกรรม มอบนโยบายให้แก่ข้าราชการที่ได้รับทุนฝึกอบรมเพื่อเพิ่มทักษะในด้าน Digital Technology & Innovation ประจำปี 2563 ของสำนักงาน ก.พ. ณ โรงแรมเดอะสุโกศล กรุงเทพฯ
วันนี้ (7 เมษายน 2564) เวลา 13.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม มอบนโยบายให้แก่ข้าราชการในสังกัดที่ได้รับทุนฝึกอบรมเพื่อเพิ่มทักษะในด้าน Digital Technology & Innovation สำหรับกระทรวงพลังงาน กระทรวงแรงงาน และกระทรวงอุตสาหกรรม ประจำปี 2563 ของสำนักงาน ก.พ. ซึ่งมีข้าราชการกระทรวงอุตสาหกรรมที่ได้รับทุน จำนวน 20 ราย โดยมีนางสาวอลินี ธนะวัฒน์สัจจะเสรี ผู้อำนวยการศูนย์นักบริหารระดับสูง สำนักงาน ก.พ. ผศ.ดร.อรรถวิทย์ สุดแสง หัวหน้าภาควิชาวิศวกรรมคอมพิวเตอร์ คณะวิศวกรรมศาสตร์ จุฬาลงกรณ์มหาวิทยาลัย ร่วมงาน ณ โรงแรมเดอะสุโกศล กรุงเทพฯ
วันพุธที่ 7 เมษายน 2564
ดีอีเอส ร่วมเวทีผู้นำสภาหน่วยงานกำกับดูแลกิจการโทรคมนาคมแห่งอาเซียนอย่างไม่เป็นทางการ ครั้งที่ 1 ปี 2564
ดีอีเอส ร่วมเวทีผู้นำสภาหน่วยงานกำกับดูแลกิจการโทรคมนาคมแห่งอาเซียนอย่างไม่เป็นทางการ ครั้งที่ 1 ปี 2564
เมื่อวันที่ 7 เมษายน 2564 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม กล่าวต้อนรับและเข้าร่วมการประชุมผู้นำเจ้าหน้าที่อาวุโสอาเซียนด้านดิจิทัลและผู้นำสภาหน่วยงานกำกับดูแลกิจการโทรคมนาคมแห่งอาเซียนอย่างไม่เป็นทางการ ครั้งที่ 1 ประจำปี 2564 (The 1st ADGSOM – ATRC Leasers’ Retreat of 2021) ผ่านระบบประชุมทางไกล โดยมีนางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม และผู้แทนเจ้าหน้าที่จากกองการต่างประเทศ กระทรวงดิจิทัลฯ ร่วมประชุม ณ ห้องประชุม MOC ชั้น 6 สำนักงานปลัดกระทรวงดิจิทัลเพื่อเศรษฐกิจและสังคม
*********************
วันพุธที่ 7 เมษายน 2564
“เฉลิมชัย”เร่งเครื่อง “ยุทธศาสตร์ที่5”รับมือโควิดระลอกใหม่
“เฉลิมชัย”เร่งเครื่อง “ยุทธศาสตร์ที่5”รับมือโควิดระลอกใหม่ ตั้ง “อลงกรณ์”ขับเคลื่อนเกษตรกรรมยั่งยืนในเมือง(Urban Farming)ชูBCGโมเดลสร้างเศรษฐกิจฐานรากชุมชน77จังหวัด ผนึก4ภาคีขับเคลื่อนโครงการเกษตรกรรมยั่งยืนในเมือง(Urban Farming)ตั้งเป้าสร้างความมั่น
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์แถลงวันนี้(7เม.ย)ว่า ภายใต้ “5 ยุทธศาสตร์ปฏิรูปภาคเกษตร”ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ได้เร่งขับเคลื่อนยุทธศาสตร์ที่5อีกแนวรุกหนึ่งคือ “ยุทธศาสตร์เกษตรกรรมยั่งยืนตามแนวทางศาสตร์พระราชา”โดยออกคำสั่งแต่งตั้ง “คณะกรรมการบริหารโครงการพัฒนาเกษตรกรรมยั่งยืนในเมือง” โดยมีที่ปรึกษารัฐมนตรีว่าการกระทรวงเกษตรฯ เป็นประธานทำหน้าที่พัฒนาการเกษตรในเมือง (Urban Farming) และเพิ่มพื้นที่สีเขียวตามแนวทางเกษตรกรรมยั่งยืนเพื่อเพิ่มความมั่นคงอาหารในเมืองและพัฒนาเศรษฐกิจฐานรากชุมชนทั่วประเทศเป็นการรับมือผลกระทบจากวิกฤติโควิด19ระลอกใหม่โดยมีวัตถุประสงค์5ประการได้แก่1. พัฒนาเกษตรในเมือง2.เพิ่มพื้นที่สีเขียว3.เพิ่มคุณภาพอากาศ ลดกรีนเฮ้าส์แก๊ซและพีเอ็ม2.54.ฟื้นฟูระบบนิเวศน์ธรรมชาติในเมืองและ5. สร้างเศรษฐกิจฐานรากเพิ่มรายได้และอาชีพระดับชุมชนบนโมเดลBCG Economy (Bio-Circular-Green Economy)
นายอลงกรณ์กล่าวว่า นับเป็นทิศทางใหม่ของการปฏิรูปภาคเกษตรกรรมของไทยและเป็นครั้งแรกของประเทศที่จะส่งเสริมและพัฒนาเกษตรกรรมในเมืองอย่างยั่งยืนในระดับนโยบายคู่ขนานไปกับการพัฒนาภาคเกษตรในชนบท อีกทั้งรัฐบาลมีนโยบายส่งเสริมเศรษฐกิจฐานรากในระดับชุมชนเพื่อรับมือวิกฤตโดวิด19และเตรียมความพร้อมของประเทศหลังยุคโควิด19 จัดได้ว่าเป็นการตอบโจทย์ทั้งหมดของทั้งปัญหาและโอกาส(Pain pointและGain point)สำหรับปัจจุบันและอนาคต
“การขับเคลื่อนโครงการนี้จะผนึกความร่วมมือบน5แกนหลักคือภาครัฐภาคเอกชนภาควิชาการภาคประชาสังคมและภาคเกษตรกรโดยมีศูนย์เทคโนโลยีเกษตรและนวัตกรรมหรือศูนย์AIC ทั้ง77จังหวัดเป็นกลไกขับเคลื่อนระดับภูมิภาคร่วมกับหน่วยงานในสังกัดกระทรวงเกษตรและสหกรณ์กับทุกภาคีภาคส่วน” นายอลงกรณ์ กล่าว
โครงการนี้พัฒนาต่อยอดมาจากโครงการกรีนซิตี้(Green City)ที่มุ่งลดปัญหาพีเอ็ม2.5ด้วยการปลูกต้นไม้1ล้านต้นและโครงการตู้เย็นข้างบ้านส่งเสริมการปลูกผักรับประทานเองที่ดร.เฉลิมชัยริเริ่มและดำเนินการประสบความสำเร็จในช่วง1ปีกว่าที่ผ่านมา โดยออกแบบใหม่ภายใต้แนวทางเกษตรกรรมยั่งยืน(Sustainable Agriculture)ซึ่งประกอบด้วย 5 เสาหลักคือ เกษตรทฤษฎีใหม่ เกษตรอินทรีย์ วนเกษตร เกษตรผสมผสานและเกษตรธรรมชาติ
สำหรับ “5ยุทธศาสตร์เฉลิมชัย”ประกอบด้วย1.ยุทธศาสตร์ตลาดนำการผลิต2. ยุทธศาสตร์เทคโนโลยีเกษตร 4.03. ยุทธศาสตร์ “3’s” (Safety-Security-Sustainability- เกษตรปลอดภัย เกษตรมั่นคงและเกษตรยั่งยืน)4. ยุทธศาสตร์การบริหารเชิงรุกแบบบูรณาการกับทุกภาคส่วนโดยเฉพาะโมเดล “เกษตร-พาณิชย์ทันสมัย”และ 5. ยุทธศาสตร์เกษตรกรรมยั่งยืนตามแนวทางศาสตร์พระราชา
วันพฤหัสบดีที่ 8 เมษายน 2564
รมว.ยุติธรรม เปิดเวทีสัมมนาการจัดทำมาตรฐานการปฏิบัติงานต่าง ๆ ที่เกี่ยวกับเรือนจำ (SOPs) มุ่งสร้างมาตรฐานการดูแลผู้ที่อยู่ในความควบคุมของกรมราชทัณฑ์ให้เป็นไปในทิศทางเดียวกัน ยึดหลั
นายสมศักดิ์ เทพสุทิน รัฐมนตรีว่าการกระทรวงยุติ เปิดเวทีสัมมนาการจัดทำมาตรฐานการปฏิบัติงานต่าง ๆ ที่เกี่ยวกับเรือนจำ (SOPs) มุ่งสร้างมาตรฐานการดูแลผู้ที่อยู่ในความควบคุมของกรมราชทัณฑ์ให้เป็นไปในทิศทางเดียวกัน ยึดหลักสิทธิมนุษยชน สอดคล้องกับมาตรฐานสากล
ในวันอังคารที่ ๖ เมษายน ๒๕๖๔ เวลา ๑๔.๓๐ น. ณ กรมราชทัณฑ์ ตำบลสวนใหญ่ อำเภอเมือง จังหวัดนนทบุรี นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเปิดการสัมมนาการจัดทำมาตรฐานการปฏิบัติงานต่าง ๆ ที่เกี่ยวกับเรือนจำ (Standard Operating Procedures : SOPs) โดยมี นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม และนายอายุตม์ สินธพพันธุ์ อธิบดีกรมราชทัณฑ์ รวมถึงผู้บริหารและผู้บัญชาการเรือนจำ/ทัณฑสถานทั่วประเทศ ตลอดจนเจ้าหน้าที่ที่เกี่ยวข้อง เข้าร่วม ทั้งนี้ เพื่อให้เรือนจำ/ทัณฑสถานทั่วประเทศ นำไปเป็นแนวทางในการปฏิบัติต่อผู้ที่อยู่ในความควบคุมของกรมราชทัณฑ์ให้เป็นไปในทิศทางเดียวกันในการปฏิบัติต่อผู้ถูกควบคุมตัว ตามนโยบายของรัฐมนตรี โดยยึดหลักสิทธิมนุษยชน และสอดคล้องกับมาตรฐานสากล โดยเนื้อหาจะมีการบรรยายให้ความรู้ และรับฟังความคิดเห็นจากผู้บัญชาการเรือนจำ/ทัณฑสถาน ๑๔๓ แห่ง ในฐานะผู้ปฏิบัติงานจริง และการแบ่งกลุ่มร่วมทำเวิร์คช็อป แลกเปลี่ยนความรู้และแนวทางปฏิบัติเพื่อให้มีความชัดเจน จากนั้นจะนำความรู้ที่ได้ไปจัดทำเป็นมาตรฐาน SOPs ของกรมราชทัณฑ์ต่อไป
โอกาสนี้ รัฐมนตรีว่าการกระทรวงยุติธรรม ได้กล่าวมอบนโยบายว่า โครงการนี้มีความสำคัญในการสร้างบทบาทหน้าที่ของกรมราชทัณฑ์ ทำให้การปฏิบัติต่อผู้ต้องขังและการควบคุมตัวเป็นไปอย่างมืออาชีพ ตามมาตรฐานสากล ทำให้ประชาชนเกิดความเชื่อมั่นต่อกรมราชทัณฑ์ อีกทั้งจะเป็นการสร้างความเข้าใจให้แก่ผู้บริหารในการปฏบัติต่อผู้ต้องขัง จึงให้จัดทำมาตรฐานการปฏิบัติงานต่าง ๆ ที่เกี่ยวกับเรือนจำ เพื่อลดความผิดพลาดและเป็นมาตรฐานเดียวกันทั่วประเทศ พร้อมนี้ รัฐมนตรีว่าการกระทรวงยุติธรรม ยังได้เน้นย้ำถึงนโยบายที่ให้ไว้ อาทิ การเรียนคณิตศาสตร์ ภาษาอังกฤษ และการปลูกพืชผลไม้ราคาแพง เช่น ทุเรียน เป็นต้น โดยขอให้ผู้บริหารพยายามหาแนวทางใหม่ ๆ เพื่อนำมาเป็นอาชีพรองรับให้แก่ผู้ต้องขังภายหลังพ้นโทษ รวมถึงขอให้ศึกษาเรื่องประมวลกฎหมายยาเสพติด ซึ่งจะมีบทบัญญัติที่เกี่ยวกับบทลงโทษแบบใหม่ โดยหากกฎหมายดังกล่าวผ่านรัฐสภาแล้ว เรือนจำจะต้องมีแนวทางการดำเนินงานเพื่อมารองรับด้วย จึงขอให้ติดตามรายละเอียดอย่างใกล้ชิด เพื่อเป็นที่ปรึกษาให้กับผู้ต้องขังในโอกาสต่อไป
--------------------------------------------------
วันพุธที่ 7 เมษายน 2564
กรมทางหลวง เปิดจุดบริการทั่วไทยบริเวณจุดพักรถบรรทุกและสถานีตรวจสอบน้ำหนัก รวม 73 แห่ง เพื่ออำนวยความสะดวกและปลอดภัยให้กับผู้ใช้ทางในช่วงเทศกาลสงกรานต์ 2564
กรมทางหลวง (ทล.) กระทรวงคมนาคม โดยสำนักงานควบคุมน้ำหนักยานพาหนะ ได้ทำการจัดตั้งจุดบริการประชาชนทั่วประเทศ จำนวน 73 แห่ง เพื่ออำนวยความสะดวกและปลอดภัยบนทางหลวงรองรับการเดินทางในช่วงเทศกาลสงกรานต์ 2564
ประกอบด้วย จุดบริการบริเวณสถานีตรวจสอบน้ำหนัก จำนวน 62 แห่ง และจุดบริการบริเวณจุดพักรถบรรทุก (Truck Rest Area) จำนวน 11 แห่ง โดยได้จัดเจ้าหน้าที่ประจำจุดบริการ คอยดูแลและให้ข้อมูลเกี่ยวกับทางหลวง เช่น สภาพการจราจร แนะนำเส้นทาง บริการน้ำดื่ม ชา กาแฟ ห้องน้ำสะอาด พร้อมพื้นที่จอดพักรถที่กว้างขวางและปลอดภัย ควบคุมดูแลด้วยกล้องโทรทัศน์วงจรปิด (CCTV) และยังมีหน่วยเคลื่อนที่เร็วพร้อมช่วยเหลือเบื้องต้นเมื่อเกิดอุบัติเหตุหรือเหตุฉุกเฉินตลอด 24 ชั่วโมง
นอกจากนี้ยังมีการเปิดช่องทางพิเศษเตรียมระบายการจราจร หากมีการจราจรติดขัดบริเวณหน้าสถานีตรวจสอบน้ำหนัก ในทางหลวงสายหลักที่มีปริมาณการจราจรหนาแน่น โดยการเปิดช่องทางพิเศษให้รถสามารถผ่านสถานีตรวจสอบน้ำหนักฯได้ มี 6 สถานีฯ ดังนี้ 1.สถานีฯบางปะอิน (ขาเข้า) จ.อยุธยา ทล.32 กม.4+150 (ขวาทาง) 2.สถานีฯแก่งคอย (ขาเข้า) จ.สระบุรี ทล.2 กม.15+550 (ขวาทาง) 3.สถานีฯสีคิ้ว (ขาออก) จ.นครราชสีมา ทล.2 กม.93+225 (ซ้ายทาง) 4.สถานีฯโนนสูง (ขาเข้า) จ.นครราชสีมา ทล.2 กม.170+040 (ขวาทาง) 5.สถานีฯโนนสูง (ขาออก) จ.นครราชสีมา ทล.2 กม.169+750 (ซ้ายทาง) และ 6.สถานีฯลำลูกกา (ขาออก) มอเตอร์เวย์ จ.ปทุมธานี ทล.9 กม.32+400 (ขวาทาง)
สำหรับจุดพักรถบรรทุก (Truck Rest Area) 11 แห่ง ได้แก่ 1. ทางหลวงหมายเลข 2 ตอน สระบุรี-มวกเหล็ก กม. 15+550(ขวาทาง) จ.สระบุรี 2. ทางหลวงหมายเลข 2 ตอน นครราชสีมา-ดอนหวาย กม. 170+040(ขวาทาง) จ.นครราชสีมา 3. ทางหลวงหมายเลข 2 ตอน นครราชสีมา-ดอนหวาย กม. 169+750(ซ้ายทาง) จ.นครราชสีมา 4. ทางหลวงหมายเลข 2 ตอน บ่อท่อง-มอจะบก กม. 93+350(ขวาทาง) จ.นครราชสีมา 5. ทางหลวงหมายเลข 340 ตอน กม.55+207(ต่อเขตแขวงฯปราจีนบุรี) ขวาทาง กม. 82+136(ขวาทาง) จ.นครราชสีมา 6. ทางหลวงหมายเลข 2 ตอน หินลาด-โนนสะอาด กม. 374+700(ซ้ายทาง) จ.ขอนแก่น 7. ทางหลวงหมายเลข 24 ตอน  ประโคนชัย-จรอกใหญ่ กม. 160+955(ซ้ายทาง) จ.บุรีรัมย์ 8. ทางหลวงหมายเลข 214 ตอน ท่าตูม-จอมพระ กม. 146+758(ซ้ายทาง) จ.สุรินทร์ 9. ทางหลวงหมายเลข 24 ตอน เดชอุดม-อุบลราชธานี กม. 398+758(ซ้ายทาง) จ.อุบลราชธานี 10. ทางหลวงหมายเลข 1 ตอน วังไผ่-โนนปอแดง กม. 378+650(ขวาทาง) จ.นครสวรรค์ และ 11. ทางหลวงหมายเลข 4 ตอน วังครก - เสียบญวณ กม.474+157(ซ้ายทาง) จ.ชุมพร
อย่างไรก็ตาม ขอให้ผู้ใช้เส้นทาง ขับขี่ด้วยความระมัดระวัง ปฏิบัติตามกฎจราจรอย่างเคร่งครัด “ชีวิตวิถีใหม่ ขับขี่อย่างปลอดภัย ไร้อุบัติเหตุ” หากมีข้อร้องเรียน แจ้งเหตุหรือข้อเสนอแนะที่เป็นประโยชน์ สามารถแจ้งได้ที่สายด่วนสำนักงานควบคุมน้ำหนักยานพาหนะ 1586 กด 5 หรือ สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)
วันพุธที่ 7 เมษายน 2564
นายอภิรัฐ ไชยวงศ์น้อย อธิบดีกรมท่าอากาศยาน กระทรวงคมนาคม ลงพื้นที่ตรวจเยี่ยม ณ ท่าอากาศยานบุรีรัมย์
โดยมี นายสมหมาย ไชยนิจ ผู้อำนวยการท่าอากาศยานบุรีรัมย์พร้อมเจ้าหน้าที่ให้การต้อนรับ
นายอภิรัฐ ไชยวงศ์น้อย อธิบดีกรมท่าอากาศยาน (อทย.) กระทรวงคมนาคม ลงพื้นที่ตรวจเยี่ยม ณ ท่าอากาศยานบุรีรัมย์ โดยมี นายสมหมาย ไชยนิจ ผู้อำนวยการท่าอากาศยานบุรีรัมย์พร้อมเจ้าหน้าที่ให้การต้อนรับ
การลงพื้นที่ตรวจเยี่ยมในครั้งนี้ อทย. ได้ประชุมผู้เกี่ยวข้องทั้งหมด โดยผู้อำนวยการท่าอากาศยานบุรีรัมย์ ได้รายงานการเตรียมความพร้อมในการ อำนวยความสะดวกการเดินทางในช่วงเทศกาลสงกรานต์ของผู้โดยสาร ตามนโยบายของกระทรวงคมนาคมและรัฐบาล และความพร้อมในการ บูรณาการการทำงานร่วมกับหน่วยงานอื่นๆ ในทุกมิติและเน้นย้ำยังคงปฏิบัติตามมาตรการป้องกันโควิด-19 ตามแนวทาง D-M-H-T-T ของกระทรวงสาธารณสุขอย่างเคร่งครัด
นายอภิรัฐฯ กล่าวเพิ่มเติมว่า ในส่วนของท่าอากาศยานบุรีรัมย์ ได้สั่งการให้ ผู้อำนวยการท่าอากาศยาน เตรียมความพร้อมให้ความร่วมมือกับทางจังหวัด ตามที่ได้มีประกาศคณะกรรมการโรคติดต่อ จังหวัดบุรีรัมย์ เรื่องการป้องกัน การระบาดใหม่ของเชื้อไวรัสโคโรนา 2019 พ.ศ.2564 เมื่อวันที่ 6 เมษายน 2564 โดยนายวิทิต สฤษฎีชัยกุล นายแพทย์สาธารณสุขจังหวัดบุรีรัมย์ ปฏิบัติราชการแทน ผู้ว่าราชการจังหวัดบุรีรัมย์ แจ้งว่า เพื่อเป็นการเฝ้าระวังผู้ที่เดินทางเข้ามาในพื้นที่ จังหวัดบุรีรัมย์ โดยคณะกรรมการโรคติดต่อจังหวัดบุรีรัมย์ กำหนดให้ 5 จังหวัดดังต่อไปนี้ กรุงเทพฯ นนทบุรี ปทุมธานี สมุทรปราการ และนครปฐม เป็นพื้นที่สีแดง โดยผู้โดยสารที่จะเดินทางเข้าจังหวัดบุรีรัมย์ ต้องทำการกักตัว 14 วัน หรือ ตรวจหาเชื้อโควิด - 19 แบบ Rapid Test ที่ท่าอากาศยานบุรีรัมย์ หรือ โรงพยาบาลบุรีรัมย์ (ค่าใช้จ่าย 600 บาท ) หากผลตรวจเป็นลบไม่ต้องทำการกักตัว
พร้อมกันนี้ อทย. ได้ลงพื้นที่ติดตามความคืบหน้าโครงการซ่อมบำรุง ทางวิ่ง ทางขับ ท่าอากาศยานบุรีรัมย์ โดยโครงการดังกล่าว ได้รับงบประมาณในกรอบวงเงิน 102,792,000 บาท( หนึ่งร้อยสองล้านเจ็ดแสนเก้าหมื่นสองพันบาทถ้วน) โดยมีบริษัท สยามธรรมานนท์ จำกัด เป็นผู้รับจ้าง โดยมีความคืบหน้าของโครงการฯ 21.31 เปอร์เซ็นต์ ( ข้อมูล ณ วันที่ 5 เม.ย. 2564 ) และได้กำชับให้ทุกหน่วยงานที่รับผิดชอบให้เร่งดำเนินการโครงการดังกล่าวฯ ให้แล้วเสร็จตามแผนที่วางไว้
ปัจจุบันท่าอากาศยานบุรีรัมย์เปิดให้บริการแก่ผู้โดยสาร โดยมี สายการบินไทยแอร์เอเชียและสายการบินนกแอร์ ในเส้นทางดอนเมือง-บุรีรัมย์-ดอนเมือง เป็นประจำทุกวัน ผู้โดยสารสามารถสอบถามข้อมูลเพิ่มเติมได้ที่เบอร์โทรศัพท์ 044 666334 หรือสามารถดาวน์โหลดแอปพลิเคชัน ThaiFlightInfo เพื่อเช็คเที่ยวบินได้แบบ Real Time และรับข้อมูลข่าวสารที่สำคัญของกรมท่าอากาศยาน โดยสามารถดาวน์โหลดได้ทั้งระบบ IOS และ Andriod
วันพุธที่ 7 เมษายน 2564
พม. จับมือภาคีเครือข่าย ลงพื้นที่จังหวัดราชบุรี ช่วยกลุ่มเปราะบาง ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
พม. จับมือภาคีเครือข่าย ลงพื้นที่จังหวัดราชบุรี ช่วยกลุ่มเปราะบาง ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
วันที่6 เม.ย. 64เวลา 10.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) และโฆษกกระทรวง พม. ลงพื้นที่อำเภอดำเนินสะดวก จังหวัดราชบุรี เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการ และผู้สูงอายุซึ่งเป็นกลุ่มเปราะบางที่ไม่สามารถเดินทางไปลงทะเบียนได้ และยังไม่ได้รับสิทธิโครงการเราชนะ โดยมี ทีม One Home พม. จังหวัดราชบุรี เจ้าหน้าที่ธนาคารกรุงไทย เจ้าหน้าที่ท้องถิ่น อาสาสมัครพัฒนาสังคมและความมั่นคงของมนุษย์ (อพม.) และหน่วยงานที่เกี่ยวข้อง ลงพื้นที่บูรณาการร่วมกัน
นางสาวแรมรุ้ง กล่าวว่า ด้วยรัฐบาลได้มีการขยายระยะเวลาลงทะเบียน โครงการเราชนะ จนถึงวันที่ 9 เมษายน 2564 สำหรับประชาชนกลุ่มผู้ที่ต้องการความช่วยเหลือเป็นพิเศษ หรือกลุ่มเปราะบาง ได้แก่ ผู้สูงอายุ คนพิการ ทุพพลภาพ ผู้ป่วยติดเตียง ที่ไม่สามารถเดินทางออกจากที่พักอาศัยได้และจำเป็นต้องได้รับความช่วยเหลือจากหน่วยรับลงทะเบียนเคลื่อนที่ ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้มีนโยบายให้พัฒนาสังคมและความมั่นคงของมนุษย์ (พมจ.) ทุกจังหวัด ลงพื้นที่พร้อมกับธนาคารกรุงไทย องค์กรปกครองส่วนท้องถิ่น และจังหวัดเข้าไปค้นหากลุ่มเปราะบางที่ต้องการและมีสิทธิที่จะได้รับสิทธิสวัสดิการของโครงการเราชนะ พร้อมทั้งอำนวยความสะดวกเพื่อให้สามารถเข้าถึงโครงการเราชนะและสวัสดิการของรัฐให้ได้มากที่สุด และวันนี้ ตนได้รับมอบหมายจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ลงพื้นที่อำเภอดำเนินสะดวก จังหวัดราชบุรี พร้อมกับหน่วยงานที่เกี่ยวข้อง และ อพม. เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการและผู้สูงอายุ จำนวน 6 ราย ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ พร้อมทั้งมอบเครื่องอุปโภคบริโภคที่จำเป็น ซึ่งขณะนี้ ทีม พม. One Home จังหวัดราชบุรี ร่วมกับเจ้าหน้าที่ธนาคารกรุงไทย และหน่วยงานที่เกี่ยวข้อง ลงพื้นที่เพื่ออำนวยความสะดวกให้กลุ่มเปราะบางสามารถลงทะเบียนเพื่อรับสิทธิโครงการเราชนะแล้ว จำนวนกว่า 1,500 ราย
นางสาวแรมรุ้ง กล่าวเพิ่มเติมว่า ทั้งนี้ หากประชาชนกลุ่มเปราะบางที่ยังไม่ได้รับสิทธิโครงการเราชนะ และต้องการความช่วยเหลือเป็นกรณีพิเศษ เช่น ผู้สูงอายุ คนพิการหรือเป็นผู้ป่วยติดเตียง สามารถติดต่อไปยัง สำนักงาน พมจ. ทุกจังหวัด หรือ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง
วันพุธที่ 7 เมษายน 2564
จับกัง 1 เตือนนายจ้างรถโดยสารสาธารณะ ห้ามให้ลูกจ้างขับรถเกินเวลา ช่วงสงกรานต์เกิดอุบัติเหตุเอาผิดนายจ้างโทษสูงสุด
กระทรวงแรงงานเตือนนายจ้างในกิจการขนส่งทางบกร่วมดูแลความปลอดภัยบนท้องถนน ห้ามให้ลูกจ้างขับขี่ยานพาหนะเกินวันละ 8 ชั่วโมง OT ไม่เกิน 2 ชั่วโมง และต้องปฏิบัติตามกฎหมายแรงงานอย่างเคร่งครัด ด้านลูกจ้างต้องเตรียมร่างกายให้พร้อม และงดเครื่องดื่มแอลกอฮอล์
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า ในช่วงเทศกาลที่มีวันหยุดต่อเนื่องหลายวันพบว่าเกิดอุบัติเหตุบนท้องถนนขึ้นบ่อยครั้ง โดยเฉพาะรถโดยสารสาธารณะ ส่งผลให้มีผู้บาดเจ็บ เสียชีวิตจำนวนมาก สร้างความสูญเสียทั้งต่อชีวิตและทรัพย์สินมิอาจประเมินค่าได้ ซึ่งมีสาเหตุมาจากหลายปัจจัย อาทิ ขับรถด้วยความเร็ว ประมาท พักผ่อนน้อย และเสพยา ทั้งนี้ ในช่วงเทศกาลสงกรานต์ปีนี้มีวันหยุดต่อเนื่องระหว่างวันที่ 10 – 15 เมษายน 2564 รวม 6 วัน ซึ่งคาดว่าจะมีประชาชนเดินทางกลับภูมิลำเนาหรือท่องเที่ยวเป็นจำนวนมาก ทำให้พนักงานขับรถต้องทำงานหนักมากขึ้น จึงฝากเตือนไปยังนายจ้าง สถานประกอบกิจการประเภทขนส่งทางบกกำกับดูแลการปฏิบัติงานให้เป็นไปตามกฎหมายแรงงานอย่างเคร่งครัด เพื่อร่วมดูแลความปลอดภัยบนท้องถนน และหากพบไม่ปฏิบัติตามกฎหมายให้กรมสวัสดิการและคุ้มครองแรงงานดำเนินคดีในอัตราโทษสูงสุด
ด้านนายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า พระราชบัญญัติคุ้มครองแรงงาน พ.ศ. 2541 ระบุให้นายจ้างกำหนดเวลาเริ่มต้นและเวลาสิ้นสุดการทำงานปกติของลูกจ้าง โดยทำงานได้ไม่เกินวันละ 8 ชั่วโมงหากทำงานล่วงเวลาต้องไม่เกิน 2 ชั่วโมง โดยต้องได้รับความยินยอมจากลูกจ้าง หลังจากที่ลูกจ้างขับรถมาแล้ว 4 ชั่วโมง ต้องมีเวลาพักผ่อนติดต่อกันอย่างน้อย 1 ชั่วโมง และในวันถัดไปห้ามให้ลูกจ้างเริ่มทำงานก่อนครบเวลา 10 ชั่วโมง หลังสิ้นสุดการทำงานของวันที่ล่วงมาแล้วทั้งนี้ งานในกิจการประเภทขนส่งทางบก โดยเฉพาะผู้ที่ทำหน้าที่ขับขี่ยานพาหนะ ต้องรับผิดชอบต่อความปลอดภัยของผู้โดยสาร รวมไปถึงผู้ใช้รถใช้ถนนคนอื่น ๆ ด้วย ดังนั้น จึงต้องใช้ความระมัดระวังในการขับขี่ มีสติตลอดเวลา ดูแลสุขภาพตัวเองให้แข็งแรง พักผ่อนให้เพียงพอ และต้องไม่ดื่มเครื่องดื่มที่มีแอลกอฮอล์ทั้งก่อนและขณะขับรถ
วันพฤหัสบดีที่ 8 เมษายน 2564
สมเด็จเจ้าฟ้าฯ กรมหลวงราชสาริณีสิริพัชร ทรงพระกรุณาพระราชทานความช่วยเหลือภายใต้โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์  แก่เจ้าหน้าที่และผู้ต้องขัง กรมราชทัณฑ์ เพื
สมเด็จเจ้าฟ้าฯ กรมหลวงราชสาริณีสิริพัชร ทรงพระกรุณาพระราชทานความช่วยเหลือภายใต้โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ แก่เจ้าหน้าที่และผู้ต้องขัง กรมราชทัณฑ์ เพื่อใช้ในงานด้านการป้องกันโควิด-19 ในเรือนจำพื้นที่ภาคใต้
จากสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด - 19 ในพื้นที่เรือนจำเขตภาคใต้ ทำให้ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดาในฐานะองค์ประธานคณะกรรมการโครงการราชทัณฑ์ปันสุข ฯ ทรงห่วงใยเจ้าหน้าที่ผู้ปฏิบัติงานของกรมราชทัณฑ์ รวมทั้งผู้ต้องขังในเรือนจำ จึงได้นำความกราบบังคมทูลพระบาทสมเด็จพระเจ้าอยู่หัว ในฐานะองค์ที่ปรึกษาคณะกรรมการโครงการราชทัณฑ์ปันสุข ฯ และพระบาทสมเด็จพระเจ้าอยู่หัวได้มีพระราชกระแสรับสั่งให้ช่วยเหลือเจ้าหน้าที่และผู้ต้องขังของกรมราชทัณฑ์ โดยพระราชทานรถชีวะนิรภัยลงไปช่วยวิเคราะห์ ผลการตรวจ พระราชทานให้แพทย์ทหารจิตอาสา ๙๐๔ ลงไปช่วยเหลือร่วมกับแพทย์ในพื้นที่ พระราชทานเจลทำความสะอาดแบบปั๊มและแบบขวด รวมทั้งพระราชทานเงิน จำนวน ๓๐๐,๐๐๐ บาท ภายใต้โครงการราชทัณฑ์ปันสุข ทำความ ดี เพื่อชาติ กษัตริย์
ในการนี้ กรมราชทัณฑ์ กระทรวงยุติธรรมโดยนายอายุตม์ สินธพพันธุ์ อธิบดีกรมราชทัณฑ์ เข้ารับพระราชทานเงินจำนวน ๓๐๐,๐๐๐ บาท เจลแอลกอฮอล์ ภายใต้โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ เบื้องหน้าพระฉายาลักษณ์ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ในฐานะองค์ประธานคณะกรรมการโครงการราชทัณฑ์ปันสุข ฯ ซึ่งนับเป็นพระกรุณาธิคุณอย่างหาที่สุดมิได้แก่ชาวราชทัณฑ์ที่ทรงเล็งเห็นถึงปัญหาและความเดือดร้อนไม่เว้นแม้แต่ผู้ต้องขังที่อยู่ในเรือนจำและทัณฑสถาน ให้ได้รับการบรรเทาความเดือดร้อนโดยเร็วที่สุด
โดยกรมราชทัณฑ์จะนำเงินจำนวน ๓๐๐,๐๐๐ บาท ภายใต้โครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ ที่ได้รับพระราชทานไปจัดสรรให้แก่ เรือนจำจังหวัดนราธิวาส จำนวน ๑๐๐,๐๐๐ บาท และเรือนจำอื่นในเขตภาคใต้ที่ได้รับผลกระทบอีก ๒๐๐,๐๐๐ บาท พร้อมทั้งเจลแอลกอฮอล์ เพื่อใช้ในงานด้านการป้องกันการแพร่ระบาดของเชื้อไวรัสโคโรนา 2019 หรือโควิด-19 ให้เกิดประโยชน์สูงสุดต่อไป
วันพุธที่ 7 เมษายน 2564
นายกรัฐมนตรีห่วงใยประชาชน เตือนเดินทางช่วงสงกรานต์อย่างระมัดระวัง พร้อมขอความร่วมมือปฏิบัติตามมาตรการป้องกันโรค
นายกรัฐมนตรีห่วงใยประชาชน เตือนเดินทางช่วงสงกรานต์อย่างระมัดระวัง พร้อมขอความร่วมมือปฏิบัติตามมาตรการป้องกันโรค
วันนี้ (7 เมษายน 2564) เวลา 13.00 น. ณ โถงตึกบัญชาการ 1 ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอความร่วมมือประชาชนหลีกเลี่ยงการจัดกิจกรรมช่วงเทศกาลสงกรานต์ที่มีความเสี่ยงต่อการแพร่ระบาด อาทิ การรดน้ำดำหัวที่มีการรวมกลุ่มของคนหมู่มาก รวมถึงการทำบุญที่จะต้องมีการเว้นระยะห่าง และสวมใส่หน้ากากอนามัยอยู่เสมอ พร้อมแนะให้จัดกิจกรรมสรงน้ำพระพุทธรูปในที่พักอาศัยของตนเอง จัดงานรดน้ำดำหัวเฉพาะภายในครอบครัว
ในโอกาสนี้ นายกรัฐมนตรีขอความร่วมมือประชาชนเดินทางไปต่างจังหวัดช่วงวันหยุดเทศกาลสงกรานต์อย่างปลอดภัย ระมัดระวังเรื่องการใช้ยานพาหนะ ไม่ดื่มสุรา พักผ่อนให้เพียงพอก่อนออกเดินทาง คำนึงถึงตนเอง ครอบครัว และสังคม มีสติสัมปชัญญะในการดำรงชีวิตด้วย
...................
กลุ่มประชาสัมพันธ์และเผยแพร่ สำนักโฆษก
วันพุธที่ 7 เมษายน 2564
ผู้ช่วยรมว.วธ.เป็นประธานเปิดงาน ฉายภาพยนตร์ " วัยอลวนฮ่า ! " รอบปฐมทัศน์การกุศลเพื่อศิลปินพิเศษ (พิการ)
ผู้ช่วยรมว.วธ.เป็นประธานเปิดงาน ฉายภาพยนตร์ " วัยอลวนฮ่า ! " รอบปฐมทัศน์การกุศลเพื่อศิลปินพิเศษ (พิการ)
วันที่ ๖ เมษายน ๒๕๖๔ เวลา ๑๘.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานเปิดงาน ฉายภาพยนตร์ " วัยอลวนฮ่า ! " รอบปฐมทัศน์การกุศลเพื่อศิลปินพิเศษ (พิการ) โดยมี นายประสพ เรียงเงิน รองปลัดกระทรวงวัฒนธรรม คุณลลิสา จงบารมี ประธานมูลนิธิธารศิลป์รักษ์จิตรกร ผู้บริหารกระทรวงวัฒนธรรม ศิลปิน ดารา นักแสดง สื่อมวลชน และแขกผู้มีเกียรติเข้าร่วม ณ โรงภาพยนตร์พารากอนซีนิเพล็กซ์ โรงที่ ๘ ชั้น ๖ ศูนย์การค้าสยามพารากอน กรุงเทพฯ
วันพุธที่ 7 เมษายน 2564
เปิดโอกาส กู้สูงสุด 3 แสนบาท สนับสนุนผู้รับงานไปทำที่บ้าน
...
การพัฒนาคุณภาพชีวิตให้กับผู้ที่ว่างงาน แรงงานนอกระบบ ให้สามารถมีโอกาสเข้าถึงสิทธิพื้นฐานในการประกอบอาชีพ เข้าถึงแหล่งเงินทุนถูกกฎหมาย อัตราดอกเบี้ยต่ำ และเป็นธรรมเป็นสิ่งที่รัฐบาลให้ความสำคัญ
.
ที่ผ่านมา กระทรวงแรงงาน ได้จัดสรรเงินเพื่อปล่อยกู้วงเงินรวม 7,000,000 บาท ผ่านกองทุนเพื่อผู้รับงานไปทำที่บ้าน เพื่อให้กู้ยืมไปซื้อวัตถุดิบและอุปกรณ์การผลิต เพื่อสร้างอาชีพและสร้างรายได้อย่างยั่งยืน
.
ตั้งแต่เดือน ต.ค. 63 จนถึงปัจจุบันปล่อยกู้แล้วทั้งสิ้น จำนวน 20 กลุ่ม เป็นเงิน 3,210,000 บาท โดยยังมีวงเงินคงเหลือสำหรับผู้รับงานไปทำที่บ้านที่ต้องการกู้ยืมเงินกองทุนฯ อีก 3,790,000 บาท
.
ซึ่งผู้รับงานไปทำที่บ้านที่ต้องการเงินทุน และเข้าเกณฑ์เงื่อนไขของกรมการจัดหางาน สามารถยื่นคำขอกู้เงินโดยปลอดดอกเบี้ยนาน 12 เดือน และในงวดที่ 13 เป็นต้นไปจนสิ้นสุดสัญญา คิดอัตราดอกเบี้ยร้อยละ 3 ต่อปี แบ่งเป็น ประเภทบุคคลกู้ไม่เกิน 50,000 บาท ชำระคืนภายใน 2 ปี ส่วนกลุ่มบุคคลวงเงินกู้ไม่เกิน 300,000 บาท ชำระคืนภายใน 5 ปี
.
โดยสามารถยื่นคำขอกู้ได้ตั้งแต่บัดนี้ - 30 ก.ย. 64 ที่กรมการจัดหางาน และสำนักงานจัดหางานจังหวัดทุกจังหวัด หรือสอบถามรายละเอียดเพิ่มเติมโทรสายด่วนกระทรวงแรงงาน 1506 กด 2
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 7 เมษายน 2564
พม. จับมือภาคีเครือข่าย ลงพื้นที่จังหวัดพระนครศรีอยุธยา ช่วยกลุ่มเปราะบาง ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
พม. จับมือภาคีเครือข่าย ลงพื้นที่จังหวัดพระนครศรีอยุธยา ช่วยกลุ่มเปราะบาง ลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
วันที่ 6 เม.ย. 64เวลา 11.00 น. นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) และโฆษกกระทรวง พม. ลงพื้นที่อำเภอพระนครศรีอยุธยา จังหวัดพระนครศรีอยุธยา เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการ ผู้สูงอายุและผู้ป่วยติดเตียง ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ และยังไม่ได้รับสิทธิโครงการเราชนะ โดยมี ทีม One Home พม. จังหวัดพระนครศรีอยุธยา เจ้าหน้าที่ธนาคารกรุงไทย เจ้าหน้าที่ท้องถิ่น และอาสาสมัครพัฒนาสังคมและความมั่นคงของมนุษย์ (อพม.) ลงพื้นที่บูรณาการร่วมกัน
นายอนุกูล กล่าวว่า ด้วยรัฐบาลได้มีการขยายระยะเวลาลงทะเบียน โครงการเราชนะ จนถึงวันที่ 9 เมษายน 2564 สำหรับประชาชนกลุ่มผู้ที่ต้องการความช่วยเหลือเป็นพิเศษ หรือกลุ่มเปราะบาง ได้แก่ ผู้สูงอายุ คนพิการ ทุพพลภาพ ผู้ป่วยติดเตียง ที่ไม่สามารถเดินทางออกจากที่พักอาศัยได้และจำเป็นต้องได้รับความช่วยเหลือจากหน่วยรับลงทะเบียนเคลื่อนที่ ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้มีนโยบายให้พัฒนาสังคมและความมั่นคงของมนุษย์ (พมจ.) ทุกจังหวัด ลงพื้นที่พร้อมกับธนาคารกรุงไทย องค์กรปกครองส่วนท้องถิ่น และจังหวัดเข้าไปค้นหากลุ่มเปราะบางที่ต้องการและมีสิทธิที่จะได้รับสิทธิสวัสดิการของโครงการเราชนะ พร้อมทั้งอำนวยความสะดวกเพื่อให้สามารถเข้าถึงโครงการเราชนะและสวัสดิการของรัฐให้ได้มากที่สุด และวันนี้ ตนได้รับมอบหมายจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ลงพื้นที่อำเภอพระนครศรีอยุธยา พร้อมกับหน่วยงานที่เกี่ยวข้อง และ อพม. เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการ ผู้สูงอายุ และผู้ป่วยติดเตียง จำนวน 6 ราย ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ ทั้งนี้ ตั้งแต่วันที่ 1 มีนาคม 2564 เป็นต้นมา ทีม พม. One Home จังหวัดพระนครศรีอยุธยา ร่วมกับคลังจังหวัด เจ้าหน้าที่ทุกอำเภอ และธนาคารกรุงไทย ลงพื้นที่เพื่ออำนวยความสะดวกและรับลงทะเบียนกลุ่มเปราะบางเพื่อให้ได้รับสิทธิโครงการเราชนะ จำนวนกว่า 2,500 ราย รวมทั้งมีการลงพื้นที่ ณ สนามกีฬา อบจ. ช่วยอำนวยความสะดวกกลุ่มเปราะบางเพื่อลงทะเบียนรับสิทธิโครงการเราชนะ จำนวน 22,000 ราย
นายอนุกูล กล่าวเพิ่มเติมว่า ทั้งนี้ หากประชาชนกลุ่มเปราะบางที่ยังไม่ได้รับสิทธิโครงการเราชนะ และต้องการความช่วยเหลือเป็นกรณีพิเศษ เช่น ผู้สูงอายุ คนพิการหรือเป็นผู้ป่วยติดเตียง สามารถติดต่อไปยัง สำนักงาน พมจ. ทุกจังหวัดหรือ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง
วันพุธที่ 7 เมษายน 2564
ปลัด สธ.ใส่ใจการควบคุมอุณหภูมิวัคซีนโควิด 19 ให้คงคุณภาพภาพมากที่สุดจนถึงการฉีด
ปลัดกระทรวงสาธารณสุข ใส่ใจทุกกระบวนการฉีดวัคซีนโควิด 19 เน้นย้ำต้องเก็บรักษาไว้ที่ 2-8 องศาเซลเซียส เพื่อให้วัคซีนคงคุณภาพและประสิทธิภาพจนกระทั่งฉีดให้กับประชาชน พร้อมย้ำแม้ได้รับการฉีดวัคซีนแล้วยังมีโอกาสที่จะติดเชื้อได้ ขอให้ไม่ประมาท การ์ดอย่าตก
นายแพทย์เกียรติภูมิ วงศ์รจิต ปลัดกระทรวงสาธารณสุขให้สัมภาษณ์ภายหลังการตรวจเยี่ยมการฉีดวัคซีนที่ จ.ภูเก็ตว่า กระทรวงสาธารณสุขได้ให้ความสำคัญใส่ใจในรายละเอียดทุกขั้นตอนของระบบบริการฉีดวัคซีนป้องกันโรคโควิด 19 ให้กับประชาชน ตั้งแต่การจัดสรรวัคซีนลงแต่ละพื้นที่ให้ครอบคลุมกลุ่มประชากรเป้าหมายที่สมควรได้รับเพื่อป้องการติดเชื้อ ป้องกันการเจ็บป่วยที่รุนแรงและเสียชีวิต และสร้างภูมิคุ้มกันหมู่ให้เกิดในพื้นที่ และที่สำคัญคือการจัดส่งและเก็บรักษาวัคซีนที่ต้องมีระบบการควบคุมอุณหภูมิความเย็น ที่ 2-8 องศาเซลเซียส ตั้งแต่ต้นทางถึงปลายทางตลอดเวลา จนกระทั่งจัดฉีดให้กับประชาชน เพื่อคงประสิทธิภาพและคุณภาพมาตรฐานที่สุด นอกจากนี้ได้ไปดูจุดเก็บวัคซีนสำหรับฉีดให้กับประชาชน ที่ บริเวณโรงยิม 4,000 ที่นั่ง ศูนย์กีฬาสะพานหิน ขอชื่นชมว่าสามารถจัดเก็บวัคซีนได้ตามมาตรฐานอย่างดี ล่าสุด ตั้งแต่วันที่ 1-6 เมษายน 2564 รวม 5 วัน ฉีดวัคซีนไปแล้ว 44,408 คน ซึ่งดำเนินการได้ดีกว่าที่คาดการณ์ไว้
“ขอให้ประชาชนมั่นใจว่า วัคซีนที่กระทรวงสาธารณสุขจะจัดหาให้มีคุณภาพและความปลอดภัยสูง และเกิดประสิทธิภาพในการป้องกันโรค ลดการเจ็บป่วยรุนแรงและเสียชีวิต อย่างไรก็ตาม แม้ได้รับการฉีดวัคซีนแล้วยังมีโอกาสที่จะติดเชื้อได้ ขอให้ ไม่ประมาท การ์ดอย่าตก ยังคงสวมหน้ากากอนามัย ล้างมือบ่อยๆ และไม่นำตัวเองไปอยู่ในสถานที่เสี่ยง เพื่อความปลอดภัยของตนเองและคนใกล้ชิด” นายแพทย์เกียรติภูมิกล่าว
********************************* 7 เมษายน 2564
วันพุธที่ 7 เมษายน 2564
รมช.ธรรมนัส ลงพื้นที่แก้ไขปัญหาที่ดินทำกินในพื้นที่เขตปฏิรูปที่ดินจังหวัดกระบี่
รมช.ธรรมนัส ลงพื้นที่แก้ไขปัญหาที่ดินทำกินในพื้นที่เขตปฏิรูปที่ดินจังหวัดกระบี่ เพื่อลดความเลื่อมล้ำ ให้เกษตรกรมีคุณภาพชีวิตที่ดียิ่งขึ้น
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง ลงพื้นที่ตรวจราชการ และดำเนินโครงการจัดที่ดินทำกินให้ชุมชนตามนโยบายรัฐบาล จังหวัดกระบี่ พร้อมมอบเมล็ดพันธุ์ปอเทืองให้แก่ผู้รับการจัดสรรที่ดิน และร่วมปลูกต้นรวงผึ้งและต้นปอเทือง ณ แปลงตำบลเขาพนม ท้องที่หมู่ที่ ๓ ตำบลเขาพนม อำเภอเขาพนม จังหวัดกระบี่ ว่า กระทรวงเกษตรและสหกรณ์ โดย สำนักงานการปฏิรูปที่ดินเพื่อเกษตรกรรม ได้ร่วมกับจังหวัดกระบี่ ดำเนินการยึดคืนพื้นที่แปลงนี้ ซึ่งเป็นพื้นที่ที่คณะกรรมการปฏิรูปที่ดินจังหวัดกระบี่ มีมติให้เกษตรกรสิ้นสิทธิการเข้าทำประโยชน์ในที่ดิน ที่ได้รับมอบจาก ส.ป.ก. เนื้อที่ประมาณ ๙๗๖ ไร่ ต่อมาได้ส่งพื้นที่แปลงนี้ให้แก่คณะอนุกรรมการนโยบายที่ดินแห่งชาติ เพื่อกำหนดเป็นพื้นที่เป้าหมาย ในการจัดที่ดินในรูปแบบแปลงรวมโดยไม่ให้กรรมสิทธิ์ และการดำเนินกระบวนการจัดที่ดินมีความคืบหน้าอย่างต่อเนื่อง ปัจจุบันมีการคัดเลือกบุคคล ผู้มีคุณสมบัติสมควรได้รับการจัดที่ดิน และได้จัดตั้งสถาบันเกษตรกรเสร็จเรียบร้อยแล้ว โดยอยู่ระหว่างการขออนุญาตใช้ที่ดินตามระเบียบของ ส.ป.ก. ซึ่งภายหลังที่มีการอนุญาตให้เข้าทำประโยชน์ในที่ดินแล้ว ก็จะมีการดำเนินการในขั้นตอนของการส่งเสริมและพัฒนาอาชีพให้แก่ผู้ที่ได้รับการจัดสรรที่ดิน เพื่อให้มีคุณภาพชีวิตที่ดีต่อไป
“ในวันนี้มีความยินดีเป็นอย่างยิ่ง ที่ได้มาดำเนินโครงการจัดที่ดินทำกินให้ชุมชนตามนโยบายรัฐบาล และจัดผู้ที่ได้รับการจัดสรรที่ดินทำกินลงตำแหน่งแปลงที่ดิน แก่พี่น้องเกษตรกรผู้มีคุณสมบัติสมควรได้รับ ในแปลงเขาพนมจำนวน ๗๒ ราย พร้อมสร้างความเข้าใจในการดำเนินงานของกระทรวงเกษตรฯ รวมทั้งเป็นการสร้างขวัญและกำลังใจให้แก่พี่น้องเกษตรกรในการเข้าทำกินในที่ดิน พร้อทแก้ไขปัญหาที่ดินทำกินของเกษตรกร และให้การสนับสนุนการพัฒนาด้านการเกษตร เพื่อให้เกษตรกรมีคุณภาพชีวิตที่ดียิ่งขึ้น” ร้อยเอก ธรรมนัส กล่าว
การจัดที่ดินแปลงนี้ ดำเนินการโดยคณะกรรมการนโยบายที่ดินแห่งชาติ หรือ คทช. ทำหน้าที่กำหนดแนวทางการกระจายการถือครองที่ดินอย่างเป็นธรรม ผ่านมายัง คทช.จังหวัดกระบี่ ดำเนินการขับเคลื่อนให้เกิดผลสัมฤทธิ์ในพื้นที่ ดังนั้น เพื่อให้ได้ผู้มีคุณสมบัติสมควรได้รับการจัดที่ดิน จังหวัดกระบี่โดย คทช.จังหวัดกระบี่ จึงได้จัดทำประชาคมในระดับหมู่บ้านกลั่นกรองผู้ขึ้นทะเบียนผู้ยากไร้ไม่มีที่ดินกิน และนำเสนอคณะทำงานในระดับอำเภอพิจารณาคัดเลือก ก่อนที่ คทช.จังหวัดกระบี่ จะพิจารณาให้ความเห็นชอบ และได้ดำเนินการขออนุญาตใช้ที่ดินจาก ส.ป.ก. ตามระเบียบที่เกี่ยวข้องต่อไป
วันพุธที่ 7 เมษายน 2564
พม. จับมือภาคีเครือข่าย ลงพื้นที่ จ.ฉะเชิงเทรา เร่งช่วยกลุ่มเปราะบางลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
พม. จับมือภาคีเครือข่าย ลงพื้นที่ จ.ฉะเชิงเทรา เร่งช่วยกลุ่มเปราะบางลงทะเบียนเข้าถึงสิทธิโครงการเราชนะ ก่อนหมดเขต 9 เม.ย. นี้
วันที่ 5 เม.ย. 64เวลา 13.00 น. นางจตุพร โรจนพานิช ผู้ช่วยปลัดกระทรวงการพัฒนาสังคมและความมั่นคงของมนุษย์ (ผช.ปลัด พม.) และรองโฆษกกระทรวง พม. ลงพื้นที่อำเภอพนมสารคาม จังหวัดฉะเชิงเทรา เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการ ผู้สูงอายุและผู้ป่วยติดเตียง ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ และยังไม่ได้รับสิทธิโครงการเราชนะ โดยมีพัฒนาสังคมและความมั่นคงของมนุษย์จังหวัดฉะเชิงเทรา และทีม One Home พม. จังหวัด ผู้อำนวยการสำนักงานส่งเสริมและสนับสนุนวิชาการ 3 ปลัดจังหวัด คลังจังหวัด นายอำเภอพนมสารคาม เจ้าหน้าที่ธนาคารกรุงไทย และประธานอาสาสมัครพัฒนาสังคมและความมั่นคงของมนุษย์ (อพม.) จังหวัด ให้การต้อนรับและร่วมลงพื้นที่
นางจตุพร กล่าวว่า ตามที่รัฐบาลได้มีโครงการเราชนะ เพื่อช่วยเหลือผู้ประสบปัญหาในสถานการณ์การแพร่ระบาดของโรคติดเชื้อไวรัสโคโรน่า 2019 หรือโควิด-19 และได้มีการการขยายระยะเวลาลงทะเบียน จนถึงวันที่ 9 เมษายน 2564 สำหรับประชาชนกลุ่มผู้ที่ต้องการความช่วยเหลือเป็นพิเศษ หรือกลุ่มเปราะบาง ได้แก่ ผู้สูงอายุ คนพิการ ผู้ป่วยติดเตียง ที่ไม่สามารถเดินทางออกจากที่พักอาศัยได้และจำเป็นต้องได้รับความช่วยเหลือจากหน่วยรับลงทะเบียนเคลื่อนที่ ทั้งนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้มีนโยบายให้พัฒนาสังคมและความมั่นคงของมนุษย์ (พมจ.) ทุกจังหวัด ลงพื้นที่พร้อมกับธนาคารกรุงไทย องค์กรปกครองส่วนท้องถิ่น และจังหวัดเข้าไปค้นหากลุ่มเปราะบางที่ต้องการและมีสิทธิที่จะได้รับสิทธิสวัสดิการของโครงการเราชนะ พร้อมทั้งอำนวยความสะดวกเพื่อให้สามารถเข้าถึงโครงการเราชนะและสวัสดิการของรัฐให้ได้มากที่สุด
นางจตุพร กล่าวต่อว่า วันนี้ ตนได้รับมอบหมายจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ลงพื้นที่อำเภอพนมสารคาม จังหวัดฉะเชิงเทรา เพื่อติดตามและอำนวยความสะดวกในการลงทะเบียนโครงการเราชนะ ให้กับคนพิการ ผู้สูงอายุ และผู้ป่วยติดเตียง จำนวน 6 ราย ซึ่งเป็นกลุ่มเปราะบางที่ไม่สามารถเดินทางไปลงทะเบียนได้ ทั้งนี้ ตั้งแต่วันที่ 7 กุมภาพันธ์ 2564 เป็นต้นมา สำนักงาน พมจ.ฉะเชิงเทรา ทีม One Home พม. จังหวัด อพม. และหน่วยงานที่เกี่ยวข้อง ได้ลงพื้นที่เพื่อให้การช่วยเหลือและอำนวยความสะดวกกลุ่มเปราะบางได้เข้าถึงสิทธิโครงการเราชนะแล้ว จำนวนกว่า 1,400 ราย นอกจากนี้ การลงพื้นที่ครั้งนี้ ยังได้ขับเคลื่อนโครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน โดยได้แนะนำสมุดพกครอบครัวสำหรับแก้ปัญหาความยากจน ซึ่งจะทำให้ทราบถึงสภาพปัญหาและความต้องการของครอบครัวกลุ่มเปราะบาง เพื่อบูรณาการความช่วยเหลือรายครัวเรือนตามภารกิจของหน่วยงานที่เกี่ยวข้องต่อไป
นางจตุพร กล่าวเพิ่มเติมว่า ทั้งนี้ หากประชาชนกลุ่มเปราะบางที่ยังไม่ได้รับสิทธิโครงการเราชนะ และต้องการความช่วยเหลือเป็นกรณีพิเศษ เช่น ผู้สูงอายุ คนพิการ หรือเป็นผู้ป่วยติดเตียง สามารถติดต่อไปยัง สำนักงาน พมจ. ทุกจังหวัด หรือ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง